Ambassadeur Mandela ‘skuld SA ŉ verskoning’Zindzi Mandela (Foto: Twitter) Die VF Plus sê Zindzi Mandela, Suid-Afrika se ambassadeur in Denemarke, se “rassistiese en verdelende uitsprake” is onaanvaarbaar, veral van ŉ ambassadeur. Die VF Plus sê hy gaan ook aandring dat stappe teen haar gedoen word. Maroela Media het vroeër berig Mandela het op Twitter onder meer na wit mense verwys as lafaards en stelende verkragter-afstammelinge van Jan van Riebeeck. “Miss all these trembling white cowards, shem. Botha, Potgieter, Thieving Rapist descendants of Van Riebeck (sic),” lui die twiet. Nadat Mandela kritiek op Twitter oor haar uitlatings ontvang het, het sy teruggekap en getwiet dat sy nie aanspreeklik teenoor enige wit man of vrou vir haar persoonlike siening is nie. “I am not accountable to any white man or woman for my personal views. No missus or baas here. Get over yourselves #OurLand (sic),” lui die twiet. “Die ironie ontgaan me. Mandela straks dat sy vanuit ŉ suksesvolle Eurosentriese land ŉ kwetsende aanval op wittes in haar eie land doen en hulle “gronddiewe en apartheidsapologete” noem wat soos “genooide gaste weier om te loop”. “Sy is boonop bereid om ŉ ruim vergoeding te ontvang as ambassadeur in ŉ Europese land,” het dr. Pieter Groenewald, leier van die VF Plus, in ŉ verklaring gesê. “Me. Mandela is ŉ verskoning aan alle Suid-Afrikaners verskuldig.” Groenewald sê ŉ verskoning vrywaar Mandela nie van gevolge nie en sê sy kan dit ook nie regverdig deur te sê dit is in haar private hoedanigheid gemaak nie. “Enige uitspraak van ŉ hoëprofiel-regeringsamptenaar op ŉ sosialemediaplatform vir die wêreld om te sien, is nie privaat nie.” Groenewald sê die ANC-regering kyk anderpad wanneer swart politici wit mense aanval en rassehaat aanblaas. “In hierdie geval sal die regering nie net kan swyg nie aangesien een van sy ambassadeurs betrokke is. Stilswye sal ŉ luide boodskap van goedkeuring uitstuur vir hierdie soort rassistiese retoriek wat werklik skadelik is vir rasseverhoudinge in Suid-Afrika, maar wat ook groot skade aanrig aan die land se beeld in die buiteland. “Die VF Plus sal hierdie saak in die belang van alle vredeliewende Suid-Afrikaners nie daar laat nie. Me. Mandela moet verantwoording doen vir haar onverantwoordelike optrede,” het Groenewald gesê. Die burgerregte-organisasie AfriForum het die minister van internasionale betrekkinge en samewerking, Naledi Pandor, Saterdag gevra om Mandela van Denemarke terug te roep en af te dank.